Document ID: 32015D0317

POLITINIO IR SAUGUMO KOMITETO SPRENDIMAS (BUSP) 2015/317
2015 m. vasario 24 d.
dėl trečiosios valstybės įnašo į Europos Sąjungos karinę operaciją, skirtą prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), priėmimo (ATALANTA/2/2015)
POLITINIS IR SAUGUMO KOMITETAS,
atsižvelgdamas į Europos Sąjungos sutartį, ypač į jos 38 straipsnio trečią pastraipą,
atsižvelgdamas į 2008 m. lapkričio 10 d. Tarybos bendruosius veiksmus 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (1), ypač į jų 10 straipsnį,
atsižvelgdamas į 2009 m. balandžio 21 d. Politinio ir saugumo komiteto sprendimą ATALANTA/3/2009 dėl prie Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), Prisidedančių šalių komiteto įsteigimo (Atalanta) (2009/369/BUSP) (2),
kadangi:
(1)
pagal Bendrųjų veiksmų 2008/851/BUSP 10 straipsnio 2 dalį Taryba įgaliojo Politinį ir saugumo komitetą (toliau - PSK) priimti atitinkamus sprendimus dėl trečiųjų valstybių siūlomų įnašų priėmimo;
(2)
2014 m. balandžio 29 d. PSK priėmė Sprendimą ATALANTA/2/2014 (3), kuriuo iš dalies pakeitė Sprendimą ATALANTA/3/2009;
(3)
2014 m. spalio 24 d. ES operacijos vadui pateikus rekomendaciją dėl Kolumbijos įnašo ir 2015 m. sausio 22 d. Europos Sąjungos kariniam komitetui patarus, Kolumbijos įnašas turėtų būti priimtas;
(4)
Kolumbijos dalyvavimas priklauso nuo 2014 m. rugpjūčio 5 d. pasirašyto Europos Sąjungos ir Kolumbijos Respublikos susitarimo, kuriuo nustatomos Kolumbijos Respublikos dalyvavimo Europos Sąjungos krizių valdymo operacijose bendrosios sąlygos (4), įsigaliojimo;
(5)
pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Sąjungos sprendimus bei veiksmus,
PRIĖMĖ ŠĮ SPRENDIMĄ:
1 straipsnis
1. Kolumbijos įnašas į Europos Sąjungos karinę operaciją, skirtą prisidėti prie atgrasymo nuo piratavimo veiksmų ir ginkluotų apiplėšimų jūroje prie Somalio krantų ir jų prevencijos bei sustabdymo (Atalanta), priimamas ir laikomas svariu.
2. Kolumbija atleidžiama nuo finansinių įnašų į Atalanta biudžetą.
2 straipsnis
Šis sprendimas įsigalioja jo priėmimo dieną.
Priimta Briuselyje 2015 m. vasario 24 d.

Labels: 18
11
15
5